Ο **Βαγγέλης Παπαθανασίου** (πλήρες όνομα: **Ευάγγελος Οδυσσέας Παπαθανασίου**) (Αγριά Μαγνησίας, 29 Μαρτίου 1943 - Παρίσι, 17 Μαΐου 2022), γνωστός διεθνώς ως **Vangelis**, ήταν παγκοσμίως αναγνωρισμένος Έλληνας μουσικός και συνθέτης της ηλεκτρονικής, τζαζ και ορχηστρικής μουσικής. Επηρέασε την ανάπτυξη διαφορετικών μουσικών ειδών, ενώ θεωρείται πρωτεργάτης του ηλεκτρονικού ήχου. Βραβεύτηκε με Όσκαρ για την μουσική της ταινίας *Οι δρόμοι της φωτιάς* το 1982. Επίσης, επένδυσε μουσικά πλήθος άλλων κινηματογραφικών ταινιών όπως: *Blade Runner*, *1492: Χριστόφορος Κολόμβος*, *Αλέξανδρος*, *Ελ Γκρέκο* κ.ά. Είχε συνεργαστεί με τον Ντέμη Ρούσο, την Ειρήνη Παππά και τον Γιον Άντερσον. Το 1997 σκηνοθέτησε την τελετή έναρξης του 6ου Παγκόσμιου Πρωταθλήματος Ανοιχτού Στίβου της IAAF που πραγματοποιήθηκε στο Παναθηναϊκό Στάδιο της Αθήνας. 
Το έργο του *Μυθωδία* επελέγη από τη ΝΑΣΑ ως η επίσημη μουσική για την αποστολή της, *2001 Οδύσσεια στον Άρη*, ενώ το 2002 συνέθεσε το μουσικό σήμα του Μουντιάλ.

Βιογραφία
---------

Ο Βαγγέλης Παπαθανασίου γεννήθηκε στις 29 Μαρτίου 1943 στην Αγριά Βόλου. Ξεκίνησε να συνθέτει από την ηλικία των τεσσάρων ετών, ενώ έδωσε την πρώτη του δημόσια παράσταση στην ηλικία των έξι, χωρίς να έχει καμία μουσική εκπαίδευση. Ήταν αυτοδίδακτος παρά τις πιέσεις των γονιών του, αλλά και των δασκάλων του, που τον προέτρεπαν να κάνει μαθήματα μουσικής. Ωστόσο, σπούδασε κλασική μουσική, ζωγραφική και σκηνοθεσία στην Ακαδημία Καλών Τεχνών στην Αθήνα. Απεβίωσε στις 17 Μαϊου 2022 ενώ νοσηλευόταν σε νοσοκομείο στη Γαλλία. Τα αίτια θανάτου δεν έχουν γίνει γνωστά.

### Συμμετοχή σε συγκροτήματα

Στις αρχές της δεκαετίας του 1960 κάνει τα πρώτα του βήματα στη μουσική με τη συμμετοχή του στο συγκρότημα Forminx, που τότε αποτελούνταν επίσης από τους Σωτήρη Αρνή (βιμπράφωνο), Βασίλη Μπακόπουλο (κιθάρα), Ευγνώμονα Διαλετή (κρουστά) και Κώστα Σκόκο (τύμπανα).  Το όχημα για την επιτυχία του συγκροτήματος ήταν το τραγούδι *Jeronimo Yanka* που σημείωσε τεράστια επιτυχία καθώς το 45άρι άλμπουμ έγινε χρυσό την πρώτη εβδομάδα κυκλοφορίας του. Το 1967 δημιούργησε στην Ελλάδα τους Aphrodite’s Child με τον Ντέμη Ρούσο και τον Λουκά Σιδερά, που στη συνέχεια βρέθηκαν στο Παρίσι. Το επιτυχημένο διπλό άλμπουμ, όπου συμμετείχε και ο Αργύρης Κουλούρης (που δεν είχε μπορέσει να ακολουθήσει αρχικά το συγκρότημα στη Γαλλία), με τίτλο *666* θεωρείται ότι του έδωσε ώθηση για διεθνή καριέρα. Ενώ αποτελούσε ακόμα μέλος των Aphrodite’s Child, άρχισε δειλά να ασχολείται και με διαφορετικά πράγματα. Η αρχή έγινε το 1970 όταν έγραψε την μουσική για μία ταινία του Χένρι Χάπιερ. Ακολούθησε ένα ακουστικό ντοκιμαντέρ επηρεασμένο από της φοιτητικές εξεγέρσεις στο Παρίσι του 1968. Το 1973 ξεκίνησε μία επιτυχημένη συνεργασία με τον σκηνοθέτη Φρέντερικ Ροσίφ για μία σειρά ντοκιμαντέρ για την άγρια φύση, ενώ λίγο προτού μεταβεί στο Λονδίνο κυκλοφόρησε το σόλο άλμπουμ *Earth*.

### Σόλο καριέρα

Το 1975 αποχώρησε τους Aphrodite's Child για να εγκατασταθεί στο Λονδίνο. Εκεί ίδρυσε υπερσύγχρονες εγκαταστάσεις μουσικών ηχογραφήσεων, τα Nemo studios. Κυκλοφόρησε πρώτη του συλλογή με τίτλο *Heaven and Hell* (1975) ενώ ακολούθησαν και άλλα επιτυχημένα άλμπουμ, όπως το *Albedo 0.3* (1976), το *Spiral* (1977) για το οποίο βραβεύτηκε με το διεθνές βραβείο MIDEM Instrumental, το *Beaubourg* (1978) και το *China* (1979). Εκείνη την περίοδο ο Παπαθανασίου άρχισε να γίνεται παγκοσμίως γνωστός.

Το 1978 συνεργάστηκε με την Ελληνίδα ηθοποιό Ειρήνη Παππά στο άλμπουμ με τίτλο *Ωδές*, που περιέχει παραδοσιακά ελληνικά τραγούδια, ενώ το 1986 συνεργάστηκαν ξανά στο άλμπουμ *Ραψωδίες*. Ο Παπαθανασίου έκανε παράλληλα άλλη μία μεγάλη συνεργασία με τον Γιον Άντερσον σε τέσσερα άλμπουμ, το *Short Stories* (1978), το *The Friends of Mr Cairo* (1981), το *Private Collection* (1983) και το *Page of Life* (1991).

### Συνθέσεις για κινηματογραφικές ταινίες

Άλμπουμ *Chariots of fire*
Άλμπουμ *El Greco*
Ένα μεγάλο μέρος των συνθέσεων του Παπαθανασίου δημιουργήθηκαν για να πλαισιώσουν κινηματογραφικές παραγωγές ως σάουντρακ. Ήδη από τα χρόνια της συμμετοχής του στους Forminx, μουσική του Παπαθανασίου είχε ακουστεί στις ταινίες *Ο Θόδωρος και το δίκανο* (1962) σε σκηνοθεσία Ντίνου Δημόπουλου και *Ο αδελφός μου ο τροχονόμος* (1963) σε σκηνοθεσία Φίλιππου Φυλακτού. 

Κορυφαίο, όμως, σάουντρακ του Παπαθανασίου θεωρείται το *Οι δρόμοι της φωτιάς* (Chariots of Fire) για την ομώνυμη ταινία του 1981 η οποία απέσπασε το Όσκαρ Καλύτερης Πρωτότυπης Μουσικής το 1982. Η ταινία εξιστορεί την προσπάθεια τριών Βρετανών δρομέων στους Ολυμπιακούς Αγώνες του 1924 στο Παρίσι. Ο Παπαθανασίου έχει γράψει μουσική σε αρκετές ταινίες μυθοπλασίας, ντοκιμαντέρ και τηλεοπτικές παραγωγές, ανάμεσα στις οποίες ξεχωρίζουν οι:

* *Vortex - Το πρόσωπο της μέδουσας* (1967) του Νίκου Κούνδουρου,
* *Ο αγνοούμενος* (Missing, 1982) του Έλληνα σκηνοθέτη Κώστα Γαβρά,
* *Blade Runner* (Μπλέιντ Ράνερς: Ομάδες Εξόντωσης, 1982) ταινία επιστημονικής φαντασίας του Ρίντλεϊ Σκοτ,
* *Η ανταρσία του Μπάουντυ* (1984) του Ρότζερ Ντόναλτσον,
* *Francesco* (1989) της Liliana Cavani,
* *1492: Χριστόφορος Κολόμβος* (1492 - Conquest of Paradise, 1992) για το οποίο απέσπασε το βραβείο Echo Awards αλλά και το βραβείο του Χρυσού Λέοντα,
* *Τα μαύρα φεγγάρια του έρωτα* (Bitter Moon, 1992) του Ρόμαν Πολάνσκι,
* *Καβάφης* (1996) του Γιάννη Σμαραγδή,
* *Αλέξανδρος* (Alexander, 2004) του Όλιβερ Στόουν,
* *Ελ Γκρέκο* (2007) του Γιάννη Σμαραγδή.

### Μουσική για το διάστημα

Η εξερεύνηση του διαστήματος τον ενθουσίαζε από τα πρώτα του παιδικά χρόνια όπως έχει δηλώσει και ο ίδιος. Ένα μεγάλο μέρος από τα έργα του είναι αφιερωμένο σε αυτό, ενώ διαχρονικά οι κορυφαίοι διαστημικοί οργανισμοί τον εμπιστεύτηκαν για να μελοποιήσει τις επιτυχίες τους. Το 1980 ξεκίνησε να προβάλλεται η αμερικανική τηλεοπτική σειρά *Cosmos: A Personal Voyage* του Καρλ Σαγκάν, που είχε ως κύριο θέμα τη θέση του ανθρώπου στο σύμπαν και την ύπαρξη εξωγήινης ζωής. Η μουσική επένδυση των επεισοδίων δημιουργήθηκε από τον Παπαθανασίου, ενώ η σειρά απέσπασε βραβείο Έμμυ και προβλήθηκε σε 69 χώρες και σε 500 εκατομμύρια τηλεθεατές.

Το καλοκαίρι του 2001 ο Παπαθανασίου παρουσίασε το έργο *Μυθωδία* στους στύλους του ολυμπίου Διός. Η μουσική του έργου δημιουργήθηκε ώστε να συνοδεύσει τη διαστημική αποστολή της ΝΑΣΑ *2001: Οδύσσεια στον Άρη*. Ήταν μία φαντασμαγορική μουσική παράσταση, κατά τη διάρκεια της οποίας προβάλλονταν με ειδικά οπτικά εφέ απεικονίσεις κυρίως από θεούς της αρχαίας Ελλάδας και διαστημικές εικόνες της ΝΑΣΑ. Τα σολιστικά μέρη του έργου ερμήνευσαν οι σοπράνο Τζέσι Νόρμαν και Κάθλιν Μπατλ. Επίσης συμμετείχε η Μητροπολιτική Ορχήστρα του Λονδίνου, 120μελής χορωδία της Εθνικής Λυρικής Σκηνής ενώ ο ίδιος ο συνθέτης χειριζόταν τα πλήκτρα. Το έργο προβλήθηκε τηλεοπτικά σε όλο τον πλανήτη ενώ υπήρχαν γιγαντοοθόνες και στο Παναθηναϊκό Στάδιο. Μετά το τέλος της μουσικής παράστασης η γαλλική κυβέρνηση, την οποία εκπροσώπησε ο υπουργός παιδείας Ζακ Λανγκ, απένειμε στον Παπαθανασίου τον τίτλο του Τάγματος της Λεγεώνας της Τιμής σε μία τελετή που έλαβε χώρα στο περιστύλιο του Ζαππείου.

Δύο χρόνια αργότερα η ΝΑΣΑ του απένειμε το μετάλλιο δημόσιας συνεισφοράς σε αναγνώριση εξαιρετικής συνεισφοράς στο όραμα της. Το βραβείο αποτελεί την υψηλότερη τιμή από τον Αμερικανικό οργανισμό για μη κυβερνητικά πρόσωπα.

Το 2013, η ΝΑΣΑ υιοθέτησε για δεύτερη φορά τη μουσική του Παπαθανασίου με ένα πρωτότυπο μουσικό έργο που δημιουργήθηκε για να πλαισιώσει το βίντεο από την αποστολή *Ήρα (Τζούνο)*, που απεικονίζει συγχρόνως την κίνηση της Γης και της σελήνης μαζί για πρώτη φορά. Το βίντεο απαθανατίστηκε κατά τη διάρκεια της αποστολής καθ' οδόν για το σύστημα του πλανήτη Δία.

Τον Νοέμβριο του 2014 ο Ευρωπαϊκός Οργανισμός Διαστήματος (ESA) πρότεινε στον Παπαθανασίου να συνθέσει την μουσική για την πρώτη ιστορική προσεδάφιση σε κομήτη. Έτσι, συνέθεσε μια μουσική τριλογία (*Άφιξη*, *Το ταξίδι του Philae* και *Το βαλς του Ροζέτα*) η οποία παρουσιάστηκε από τον ESA μετά την επιτυχημένη προσεδάφιση του σκάφους *Ροζέτα* στον κομήτη 67P.

Το 1995, ως φόρο τιμής στην μουσική του προσφορά αλλά και στην αγάπη του για το διάστημα, το Minor Planet Center της Διεθνούς Αστρονομικής Ένωσης έδωσε το όνομα του συνθέτη στον Αστεροειδή της Κύριας Ζώνης 6354, που πλέον ονομάζεται 6354 Vangelis.

### Διάφορες μουσικές δημιουργίες

* **1982**: Δημιουργεί το ηχητικό σήμα των ειδήσεων της ΕΡΤ, το οποίο συνεχίζει να ακούγεται στα τηλεοπτικά δελτία ειδήσεων μέχρι σήμερα, με εξαίρεση την περίοδο 2013-2015.
* **1991**: Αναλαμβάνει τη μουσική για τα ντοκιμαντέρ του παγκοσμίου φήμης ωκεανογράφου Ζακ-Υβ Κουστώ.
* **1998**: Γράφει το άλμπουμ *Φόρος τιμής στον Γκρέκο*, τα έσοδα του οποίου διατέθηκαν για την ενίσχυση της εκστρατείας της εθνικής πινακοθήκης για την απόκτηση του πίνακα του Ελ Γκρέκο *Άγιος Πέτρος*.
* **1999**: Συνθέτει τη μουσική που συνόδευσε την παρουσίαση του επίσημου εμβλήματος των Ολυμπιακών Αγώνων του 2004, ενώ δημιουργεί και τη μουσική για την τελετή παράδοσης την ολυμπιακής φλόγας τόσο στο Σίδνεϊ όσο και από το Σύδνεϊ στην Αθήνα.
* **2002**: Δημιουργεί την μουσική για το Παγκόσμιο Κύπελλο Ποδοσφαίρου 2002 που πραγματοποιήθηκε στις Ιαπωνία και Κορέα.

### Θέατρο

Αξιοσημείωτη είναι η προσφορά του Βαγγέλη Παπαθανασίου και στο θέατρο. Το 1983 δημιούργησε τη μουσική για τη παράσταση του Μιχάλη Κακογιάννη, *Ηλέκτρα* στο Αρχαίο θέατρο της Επιδαύρου, με πρωταγωνίστρια την Ειρήνη Παππά. Επίσης έχει συνεργαστεί με τα Βασιλικά μπαλέτα, καθώς δημιούργησε την μουσική για τρία έργα, Το *R B Sque* (1980) που παρουσιάστηκε στο Βασιλικό Θέατρο *Drury Lane*, Το *Φρανκενστάιν* (1985) και το *Η πεντάμορφη και το τέρας* (1986).

### Άλλα έργα

Το ενδιαφέρον του για τις τέχνες δεν περιοριζόταν μόνο στη σύνθεση μουσικής. Το 1997 έκανε την πρώτη του σκηνοθετική απόπειρα, καθώς σχεδίασε και διηύθυνε εξ ολοκλήρου την τελετή έναρξης του 6ου Παγκόσμιου Πρωταθλήματος Ανοιχτού Στίβου της IAAF που πραγματοποιήθηκε στο Παναθηναϊκό της Αθήνας.

Το 2003 αποκάλυψε την ικανότητα του στη ζωγραφική παρουσιάζοντας 70 δικά του έργα ζωγραφικής στα πλαίσια της Βαλένσια Μπιενάλ στην Ισπανία. Μετά την επιτυχία της έκθεσης *Vangelis Pintura*, τα έργα του εκτίθενται σε σημαντικές γκαλερί σε όλο τον κόσμο. Την ίδια χρονιά, ο Παπαθανασίου παρουσίασε επίσης ένα βιβλίο που περιέχει μερικά από τα ωραιότερα έργα του, με τίτλο *Vangelis*.

Βραβεία και διακρίσεις
----------------------

Ο Βαγγέλης Παπαθανασίου στην απονομή του τιμητικού διδακτορικού διπλώματος από το Εθνικό και Καποδιστριακό Πανεπιστήμιο Αθηνών το 2008*.*
* Όσκαρ Καλύτερου Πρωτότυπου Τραγουδιού 1982 Για την μουσική στη ταινία Δρόμοι της φωτιάς.
* Χρυσός Λέοντας στο Cannes Lions International Advertising Festival, για την μουσική *Ask the Mountains* σε τηλεοπτική διαφήμιση.
* Βραβείο Max Steiner Award το 1989, για σύνθεση και παρουσίαση διακεκριμένης κινηματογραφικής μουσικής.
* Βραβείο Echo (Γερμανία) για το διεθνή καλλιτέχνη της χρονιάς 1992.
* Βραβείο του Διεθνούς Φεστιβάλ Κινηματογράφου της Φλάνδρας (Βέλγιο) για καλύτερη μουσική επένδυση κινηματογραφικής ταινίας.
* Βραβείο του Διεθνούς Φεστιβάλ Κινηματογράφου της Βαλένθια για καλύτερη μουσική επένδυση κινηματογραφικής ταινίας.
* Βραβείο Κοινού για καλύτερη μουσική επένδυση κινηματογραφικής ταινίας από την Παγκόσμια Ακαδημία Μουσικής Επένδυσης στη Φλάνδρα, Βέλγιο.
* Βραβείο Απόλλων το 1993 για τη συνεισφορά του στη μουσική από την Εταιρεία των Φίλων της Εθνικής Λυρικής Σκηνής.
* Ο τίτλος του Ιππότη του Τάγματος των Τεχνών και των Γραμμάτων της Γαλλικής Δημοκρατίας το 1992. Η απονομή έγινε από τον Γάλλο υπουργό παιδείας.
* Δύο φορές το Παγκόσμιο Μουσικό Βραβείο του Μόντε Κάρλο, για τον Έλληνα καλλιτέχνη με τις μεγαλύτερες πωλήσεις.
* Ο τίτλος του Ιππότη της Λεγεώνας της Τιμής της Γαλλικής Δημοκρατίας το 2001.
* Βραβείο RIAJ (Δισκογραφική Βιομηχανία της Ιαπωνίας) για διεθνές τραγούδι της χρονιάς 2002.
* Μετάλλιο Δημόσιας Συνεισφοράς της ΝΑΣΑ σε αναγνώριση εξαιρετικής συνεισφοράς στο όραμα της ΝΑΣΑ το 2003.
* Το 2013 τα Ελληνικά Ταχυδρομεία εξέδωσαν γραμματόσημα τα οποία τον απεικόνιζαν.
* Τιμητικό διδακτορικό δίπλωμα από το Εθνικό και Καποδιστριακό Πανεπιστήμιο Αθηνών το 2008, παραχωρώντας του το διακεκριμένο τίτλο του ομότιμου καθηγητή. Το διδακτορικό του δόθηκε για την εξαιρετική συμβολή του στη μουσική παιδεία του ελληνικού λαού, καθώς και για τη διάδοση του μηνύματος του Ελληνισμού σε όλο τον κόσμο.

Δισκογραφία
-----------

|  |  |
| --- | --- |
| * (1970) *Sex Power*
* (1972) *Fais que ton rêve soit plus long que la nuit*
* (1973) *Earth*
* (1973) *L'Apocalypse des animaux*
* (1975) *Heaven and Hell*
* (1975) *Entends-tu les chiens aboyer?* (επανέκδ. ως *Ignacio* [1977])
* (1976) *Albedo 0.39*
* (1976) *La Fête sauvage*
* (1977) *Spiral*
* (1978) *Beaubourg*
* (1978) *Ωδές* (Βαγγέλης Παπαθανασίου & Ειρήνη Παππά)
* (1979) *China*
* (1979) *Opera sauvage*
* (1980) *Short Stories* (Γιον Άντερσον & Βαγγέλης Παπαθανασίου)
* (1980) *See You Later*
* (1980) *Ωδές*
* (1981) *chariots of fire*
* (1981) *The Friends of Mr Cairo* (Γιον Άντερσον & Βαγγέλης Παπαθανασίου)
* (1983) *Antarctica*
* (1983) *Private Collection* (Γιον Άντερσον & Βαγγέλης Παπαθανασίου)
* (1984) *Soil Festivities*
* (1985) *Mask*
 | * (1985) *Invisible Connections*
* (1986) *Ραψωδίες* (Βαγγέλης Παπαθανασίου & Ειρήνη Παππά)
* (1988) *Direct*
* (1989) *Themes*
* (1990) *The City*
* (1991) *Page of Life* (Γιον Άντερσον & Βαγγέλης Παπαθανασίου)
* (1992) *1492: Conquest of Paradise*
* (1995) *Voices*
* (1995) *Ask the Mountains* (Βαγγέλης Παπαθανασίου & Στίνα Νόρντενσταν)
* (1995) *Φόρος τιμής στον Γκρέκο*
* (1996) *Portraits*
* (1996) *Oceanic*
* (1998) *El Greco*
* (1999) *Reprise 1990–1999*
* (2001) *Mythodea — Μουσική για την αποστολή της ΝΑΣΑ: 2001 Οδύσσεια στον Άρη*
* (2003) *Odyssey*
* (2004) *Alexander*
* (2007) *El Greco*
* (2007) *Blade Runner Trilogy: 25th Anniversary*
* (2012) *The Collection*
* (2012) "Chariots of Fire - The Play" (Music From The Stage Show)
* (2012) "Trashed" (Soundtrack)
 |

Δείτε επίσης
------------

* Ο αστεροειδής της Κύριας Ζώνης 6354 Vangelis έχει πάρει το όνομά του προς τιμήν του Βαγγέλη Παπαθανασίου.

Παραπομπές
----------

1. ↑  «Vangelis, composer of 'Chariots of Fire' score, dies at 79». *reuters.com*. Reuters. 19 Μαΐου 2022.
2. ↑  «Vangelis, Oscar-winning composer of 'Chariots of Fire' theme, dies at 79». *washingtonpost.com*. The Washington Post. 19 Μαΐου 2022.
3. 1 2  «Vangelis, Oscar-winning composer of 'Chariots of Fire' theme, dies at 79». *washingtonpost.com*. The Washington Post. 19 Μαΐου 2022.
4. ↑  Hischak, Thomas S. (16 Απριλίου 2015). *The Encyclopedia of Film Composers*. Rowman & Littlefield. ISBN 9781442245501.
5. ↑  Μηλατος, Μακης (24 Νοεμβρίου 2008). «Βαγγέλης Παπαθανασίου». *Ειδήσεις - νέα - Το Βήμα Online*. Ανακτήθηκε στις 1 Οκτωβρίου 2019.
6. ↑  http://Vangelis Biography
7. ↑  «Τα τραγούδια του Μουντιάλ | MTVGreece.gr». [*νεκρός σύνδεσμος*]
8. ↑  Βαγγέλης Παπαθανασίου: Αυτοδίδακτος και ξεχωριστός
9. 1 2  Τρούσας, Φώντας (20 Μαΐου 2022). «Βαγγέλης Παπαθανασίου ή απλά Vangelis: Η πορεία του μέσα στις δεκαετίες». *LiFO*. Ανακτήθηκε στις 5 Απριλίου 2023.
10. ↑  Aphrodite’s Child: The Greek Prog Revelation
11. 1 2  «Ο Βαγγέλης Παπαθανασίου υπογράφει τη μουσική της αποστολής Rosetta».
12. ↑  «Το κληροδότημα του Carl Sagan».
13. ↑  Η «Μυθωδία» του Βαγγέλη Παπαθανασίου στο κανάλι της Βουλής
14. ↑  Αντίστροφη μέτρηση για τη Μυθωδία του Β.Παπαθανασίου
15. ↑  «Vangelis: Bringer of Score». Αρχειοθετήθηκε από το πρωτότυπο στις 14 Νοεμβρίου 2008. Ανακτήθηκε στις 14 Αυγούστου 2012.
16. 1 2  Βραβεία
17. ↑  «Γη και Σελήνη χορεύουν υπό τη μουσική του Vangelis».
18. ↑  «Ο Βαγγέλης Παπαθανασίου «προσεδάφισε» τη Rosetta -Υπό τους ήχους του η αποστολή».
19. ↑  www.tovima.gr Αστεροειδείς σε... -όπουλος
20. ↑  «Σουξέ» του μισού λεπτού
21. ↑  H Anastacia στο Mουντιάλ του 2002
22. ↑  Μιχάλης Κακογιάννης[*νεκρός σύνδεσμος*]
23. ↑  Πορτρέτο: Βαγγέλης Παπαθανασίου[*νεκρός σύνδεσμος*]
24. ↑  VANGELIS painting exhibition, Valencia (2003)
25. ↑  Σταυρούλα Παπασπύρου. «Από το Μποπάλ ώς τον Αλιάγα». Ελευθεροτύπια.. Ανακτήθηκε στις 2 Οκτωβρίου 2013.
26. ↑  «modip.uoa.gr Σελ. 13» (PDF). Αρχειοθετήθηκε από το πρωτότυπο (PDF) στις 14 Μαρτίου 2016. Ανακτήθηκε στις 14 Αυγούστου 2012.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Βαγγέλης Παπαθανασίου** |

* www.elsew.com (Αγγλικά)
* el.NemoStudios.co.uk Βαγγέλης Παπαθανασίου - Η βιογραφία και το έργο του (Ελληνικά)
* www.e-go.gr[*νεκρός σύνδεσμος*] Πορτρέτο: Βαγγέλης Παπαθανασίου (Ελληνικά)
* www.capital.gr Βαγγέλης Παπαθανασίου: Αυτοδίδακτος και ξεχωριστός (Ελληνικά)
* www.allmusic.com Vangelis biography (Αγγλικά)
* www.tovima.gr Βαγγέλης Παπαθανασίου (Ελληνικά)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 64193360
* **Europeana**: agent/base/60300
* **ΕΒΕ**: 277795
* **BiblioNet**: **80123**
* LCCN: n80080556
* ISNI: 0000 0001 0909 4902
* GND: 134545338
* SUDOC: 080493203
* BNF: cb13900723q (data)
* BIBSYS: 62952
* MusicBrainz: 57fca0e2-f9ad-4ae6-af9d-6a6f50cbcd5f
* NDL: 001312310
* NKC: js20020408004
* ICCU: RAVV088657
* BNE: XX845254
* CiNii: DA18518585

 |

 |